Tarybos sprendimas
1982 m. spalio 18 d.
dėl Šveicarijos Konfederacijos įmonių, patvirtintų eksportuoti į Bendriją šviežią mėsą, sąrašo
(82/734/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1], ypač į jos 4 straipsnio 1 dalį ir 18 straipsnio 1 dalies a ir b punktus,
atsižvelgdama į Komisijos pasiūlymą,
kadangi trečiųjų šalių įmonėms negali būti leidžiama eksportuoti į Bendriją šviežios mėsos, jei jos nesilaiko Direktyvoje 72/462/EEB nustatytų specialiųjų ir bendrųjų reikalavimų;
kadangi Šveicarija, remdamasi Direktyvos 72/462/EEB 4 straipsnio 3 dalimi, atsiuntė įmonių, kurioms leidžiama importuoti į Bendriją šviežią mėsą, sąrašą;
kadangi Bendrijos apsilankymai vietoje parodė, kad daugelio minėtų įmonių higienos reikalavimai yra pakankami ir todėl tos įmonės gali būti įtrauktos į įmonių, iš kurių gali būti leidžiama importuoti šviežią mėsą, pirmąjį sąrašą, sudarytą pagal minėtos direktyvos 4 straipsnio 1 dalies nuostatas;
kadangi kitos Šveicarijos pasiūlytos įmonės turi būti apsvarstytos remiantis papildoma informacija dėl jų higienos reikalavimų ir gebėjimo greitai prisiderinti prie Bendrijos taisyklių;
kadangi tuo tarpu tam, kad staiga nenutrūktų dabartiniai prekybos srautai, šioms įmonėms gali būti laikinai leidžiama tęsti šviežios mėsos eksportą į tas valstybes nares, kurios pasiruošusios jį priimti;
kadangi dėl to šį sprendimą teks iš naujo išnagrinėti ir prireikus pakeisti;
kadangi privalomi Bendrijos reikalavimai šaldymo saugykloms šiuo metu yra derinami ir dar neįmanoma tiksliai numatyti jų galutinio pavidalo; kadangi dėl to būtina laikinai sustabdyti šį reikalą ir atidėti visus su minėtomis įmonėmis susijusius sprendimus;
kadangi nereikėtų pamiršti, kad šviežios mėsos importui taikomos ir kitos Bendrijos veterinarinės taisyklės, ypač sveikatos apsaugos reikalavimai, įskaitant atskiras nuostatas Danijai, Airijai ir Jungtinei Karalystei;
kadangi šviežios mėsos importui iš priede nurodytų įmonių ir toliau taikomos nustatytos veterinarinės nuostatos ir Sutarties bendrosios nuostatos; kadangi ypač iš trečiųjų šalių importuojant ir į kitas valstybes nares reeksportuojant tam tikrų kategorijų mėsą, pavyzdžiui mažiau kaip 3 kg sveriančius gabalus, arba kai kurių medžiagų likučių turinčią mėsą, kuriai netaikomos suderintos Bendrijos taisyklės, tebetaikomi valstybės narės importuotojos sveikatai skirti teisės aktai;
kadangi, Veterinarijos nuolatiniam komitetui nepateikus savo nuomonės, Komisija negali patvirtinti priemonių, kurias ji šioje srityje numatė Direktyvos 72/462/EEB 29 straipsnyje nustatyta tvarka,
PRIĖMĖ ŠĮ SPRENDIMĄ:
1 straipsnis
1. Šiuo dokumentu priede pateiktame sąraše išvardytoms Šveicarijos įmonėms leidžiama eksportuoti į Bendriją šviežią mėsą.
2. Šviežios mėsos iš šio straipsnio 1 dalyje minėtų įmonių importui taikomos Bendrijos nustatytos veterinarinės nuostatos, ypač sveikatos apsaugos reikalavimai.
2 straipsnis
1. Valstybės narės draudžia importuoti šviežią mėsą iš priede nenurodytų įmonių.
2. Tačiau sąraše nenurodytoms, bet Šveicarijos institucijų nuo 1982 m. sausio 1 d. pagal Direktyvos 72/462/EEB 4 straipsnio 3 dalies nuostatas patvirtintoms ir oficialiai pasiūlytoms įmonėms 1 dalyje minėtas draudimas taikomas tik nuo 1983 m. rugpjūčio 1 d., nebent, remiantis minėtos direktyvos 4 straipsnio 1 dalimi, iki 1983 m. rugpjūčio 1 d. būtų priimtas priešingas sprendimas.
Minėtų įmonių sąrašą Komisija išsiuntinėja valstybėms narėms.
3 straipsnis
Šis sprendimas taikomas nuo 1983 m. sausio 1 d.
4 straipsnis
Iki 1983 m. kovo 1 d. šis sprendimas nagrinėjamas iš naujo ir prireikus iš dalies pakeičiamas.
5 straipsnis
Šis sprendimas skirtas valstybėms narėms.
Priimta Liuksemburge, 1982 m. spalio 18 d.